മുല്ലപ്പെരിയാര് അണക്കെട്ടിലെ ജലനിരപ്പ് 138 അടി കടന്നു കേസ് ഇന്ന് വീണ്ടും സുപ്രീംകോടതിയില് മുല്ലപ്പെരിയാര് അണക്കെട്ടുമായി ബന്ധപ്പെട്ട കേസ് സുപ്രീംകോടതി ഇന്ന് വീണ്ടും പരിഗണിക്കും. അണക്കെട്ടിലെ ജലനിരപ്പ് പരിധിയില് മാറ്റം വരുത്തേണ്ട സാഹചര്യം ഇല്ലെന്ന് മേല്നോട്ട സമിതി ഇന്നലെ കോടതിയെ അറിയിച്ചിരുന്നു. ഇതിലാണ് സംസ്ഥാന സര്ക്കാര് ഇന്ന് മറുപടി നല്കുക. നിലവിലെ റൂള് കര്വ് 136 അടിയായി നിജപ്പെടുത്തണമെന്നും കേരളം ആവശ്യപ്പെടുമെന്നാണ് വിവരം. പുതിയ അണക്കെട്ട് നിര്മ്മിച്ചു കൊണ്ട് തമിഴ്നാടിന് ആവശ്യമായ ജലം നല്കുമെന്നതാണ് സംസ്ഥാന സര്ക്കാരിന്റെ നിലപാട്. അതേസമയം, മുല്ലപ്പെരിയാര് അണക്കെട്ടില് നീരൊഴുക്ക് വര്ദ്ധിച്ചു. ജലനിരപ്പ് 138.05 അടിയായി. ഇന്ന് പുലര്ച്ചെ മൂന്ന് മണിക്കാണ് ജലനിരപ്പ് 138 അടി പിന്നിട്ടത്. ഇതേത്തുടര്ന്ന് മുല്ലപ്പെരിയറില് ജില്ലാ ഭരണകൂടം രണ്ടാമത്തെ മുന്നറിയിപ്പ് നല്കിയിട്ടുണ്ട്. അണക്കെട്ടിന്റെ വൃഷ്ടിപ്രദേശത്ത് ഇന്നലെ വൈകിട്ട് ശക്തമായ മഴ പെയ്തിരുന്നു. കഴിഞ്ഞ വര്ഷം ഇതേ സമയത്ത് അണക്കെട്ടില് 127 അടിയായിരുന്നു ജലനിരപ്പ്. മുല്ലപ്പെരിയാര് ഡാം നാളെ ഏഴ് മണിക്ക് തുറക്കുമെന്ന് തമിഴ്നാട് സര്ക്കാര് കേരളത്തെ അറിയിച്ചിട്ടുണ്ട്. അണക്കെട്ടിലേക്കുള്ള നീരൊഴുക്ക് കുറയുകയും ജലനിരപ്പ് താഴുകയും ചെയ്താല് മാത്രമേ തുറക്കുന്ന കാര്യം പുന:പരിശോധിക്കുകയുളളു. ജലവിഭവ വകുപ്പ് മന്ത്രി റോഷി അഗസ്റ്റിന് സ്ഥിതിഗതികള് വിലയിരുത്താനായി ഇന്ന് മുല്ലപ്പെരിയാറിലെത്തും. അതിനിടെ മുല്ലപ്പെരിയാര് അണക്കെട്ടുമായി ബന്ധപ്പെട്ട് നിലനില്ക്കുന്ന പ്രശ്നം പരിഹരിക്കാന് തമിഴ്നാട് മുഖ്യമന്ത്രി എം കെ സ്റ്റാലിനും സംസ്ഥാന മുഖ്യമന്ത്രി പിണറായി വിജയനും തമ്മില് ഡിസംബറില് ചര്ച്ച നടത്താന് തീരുമാനമായിട്ടുണ്ട്.